Folketing
1998-03-27

Jeg hører forkerte oplysninger. Jeg hører demagogi. Jeg hører historieforfalskning. Jeg hører en meget kedelig og ukonstruktiv tone fra hr. Jacob Buksti, der står i modsætning til den positive og samarbejdsvillige tone, som statsministeren trods alt havde på, da han gav sin redegørelse. Det er demagogi, at der skulle være tale om et valg mellem egoisme og medmenneskelighed og solidaritet. Det er ren demagogi, Buksti. Valgkampen er forbi. Det er historieforfalskning fra en lektor i økonomi på Københavns Universitet, som hr. Jacob Buksti jo er, og som trods dette siger, at nu har en socialdemokratisk ledet regering rettet op på økonomien efter 10 års borgerligt styre. Det forholder sig jo lige omvendt. Hvem var det, der talte om den økonomiske afgrund i begyndelsen af 1980'erne? Var det ikke hr. Knud Heinesen? Hvem var det, der talte om statsbankerot? Var det ikke hr. Steffen Møller, også fra arbejderbevægelsen og Socialdemokratiet, fordi man under en socialdemokratisk regering havde kørt landet ud på afgrundens rand, og var det så ikke Schlüterregeringerne, der gennem 10 år fik rettet op på det?